Muitinės departamento vadovų susitikime su siuntų gabentojų ir Lietuvos pašto vadovais – aktualūs pasirengimo PVM lengvatos siuntoms naikinimo klausimai

Šiandien, birželio 11 dieną, Muitinės departamento vadovai ir specialistai susitiko su AB „Lietuvos pašto“, Skubių siuntų gabentojų asociacijos vadovybe, Finansų ministerijos atstovais aptarti pasiektos pažangos ir dar diskutuotinų klausimų, kurie aktualūs tiek muitinei, tiek verslui įgyvendinant pokyčius, susijusius su siuntų deklaravimu bei apmokestinimu, kai liepos 1 dieną visoje Europos Sąjungoje nustos galioti Pridėtinės vertės mokesčio lengvata mažavertėms siuntoms (nuo šios datos visos trečiųjų šalių siuntos bus apmokestinamos PVM).

Muitinės departamento generalinis direktorius Darius Žvironas pabrėžė, kad šiuo metu darbų grafikas yra ypač įtemptas ir muitinei, ir verslui, priimamų sprendimų praktikos nėra, todėl neaiškumų, diskutuotinų pozicijų vis atsiranda. Geriausių sprendimų, kompromisų atradimas diskutuojant ir bendradarbiaujant yra labai svarbus siekiant pagrindinio tikslo – proceso sklandumo, kai vartotojas gauna kokybišką paslaugą, o valstybės biudžetas – mokesčius, kurie turi būti sumokėti.

Skubių siuntų gabentojų asociacijos prezidentė Rasa Česnienė pasidžiaugė šiuo metu dar labiau suaktyvėjusiu bendradarbiavimu, pripažino, kad jau priimtas ne vienas kompromisinis sprendimas, kad sudaryta bendra verslo atstovų ir muitinės specialistų darbo grupė, paminėjo, kad šiuo metu skubių siuntų vežėjams labiausiai neramu dėl informacinių sistemų tarp verslo ir muitinės suderinamumo. Tačiau testavimas jau vyksta, ir, atrodo, gana sėkmingai.

Posėdžio metu buvo sutarta artimiausiu metu verslo atstovus supažindinti su Savarankiško deklaravimo portalu, jo veikimo principais. Taip pat verslo atstovai buvo informuoti, kad prekių kodų sąrašas, kuris siuntų gavėjų bus naudojamas portale, bus skelbiamas viešai ir nuolat atnaujinamas.

Lietuvos pašto vadovė Asta Sungailienė posėdžio metu kėlė klausimą dėl veiklos tęstinumo procedūros, jei sutriktų verslo ar muitinės informacinės sistemos, nes šiuo metu egzistuojanti, kai muitinei teikiamos popierinės deklaracijos, po liepos 1 dienos, kai deklaracijų bus daug daugiau, yra netinkama.

Posėdžio metu sutarta, kad šiuo klausimu, kaip ir dėl deklaracijų pripažinimo negaliojančiomis procedūros, dėl pažeidimų kriterijų, kada deklaravimo klaidos pripažįstamos mažareikšmėmis, kitų klausimų, verslo atstovai pateiks pasiūlymus, jie, suskirsčius į neatidėliotinus ir tuos, kurie gali lukterėti, bus svarstomi bendroje su verslu darbo grupėje, bus ieškoma kompromiso, priimami teisės aktais grįsti sprendimai.

Muitinės departamento generalinis direktorius D. Žvironas informavo, kad pereinamuoju laikotarpiu Lietuvos muitinė ketina trečiųjų šalių siuntų importui taikyti tam tikras tolerancijos priemones.

„Žinoma, mes nekalbame apie tyčinius muitinės teisės aktų pažeidimus, draudžiamų prekių siuntimą ir pan.“, - sakė Lietuvos muitinės vadovas.